Jhb wil ou fabrieke in goedkoop huise omskepHerman Mashaba, burgemeester van Johannesburg. (Foto: ANA) Die Johannesburgse metroraad wil verlate fabrieke aan die private sektor beskikbaar te stel om dit in laekostebehuising te omskep. Altesame 84 geboue is reeds aan ontwikkelaars in die middestad toegewys. Dié projek gaan ŉ verwagte inkomste van R21 miljard in beleggings genereer, 11 000 konstruksiewerksgeleenthede skep en uiteindelik lei tot die bou van meer as 6 000 bekostigbare huise. Nóg 70 geboue gaan teen September vanjaar aan beleggers toegeken word wat tot beleggings van nóg R15 miljard, 10 000 werksgeleenthede en 5 000 huise gaan lei. Die eiendomme vorm deel van 500 geboue wat in die middestad vir onteiening geoormerk is. “Ná die sukses in die middestad het die veelparty-regering nou 37 verlate fabrieke oor die stad geïdentifiseer, spesifiek in gebiede wat ŉ nypende tekort aan behuising het,” het Herman Mashaba, Johannesburgse burgemeester, gesê. “Danksy die groot erwe gaan die eiendomme nagenoeg 3 000 blyplekke in multiverdiepinggeboue bied.” Die verlate fabrieke is in gebiede soos Kew, Devland, Rabie Ridge, Doornfontein, Booysens en Nancefield. Daar is ook 16 fabrieke naby Alexandra geïdentifiseer wat broodnodige behuising vir dié onderontwikkelde township gaan verskaf. Die stad gaan nou begin skaaf aan sy voorstel wat in Augustus vanjaar aan die metroraad voorgelê moet word. Die raad kan dan begin met die wetlike proses om die geboue as verlate te laat onteien. Die onteieningsproses sal binne die bestaande grondwetlike raamwerk gedoen word. “Ons gaan staatmaak op die feit dat dit verlate is, die eienaars nie opgespoor kan word nie en die geld wat op die eiendomme geskuld word, hulle waarde oorskry. Ons verwag dat die raad die voorstel gaan steun, gegewe hoe alle politieke partye glo dat dit belangrik is om die behuisingstekort in ons stad op te los,” het Mashaba gesê. As goedkeuring eers verkry is, kan die stad die eiendomme aan die private sektor beskikbaar stel en toeken op grond van die grootste getal eenhede voorgestel, laagste huur, grootste werkskepping en beleggingsmoontlikhede. Die stad het vantevore sy behuisingstekort probeer uitwis deur op HOP-huise staat te maak, maar daar is nie eens ŉ duik in die agterstand gemaak nie. Daarom is nou besluit op ŉ aanslag wat resultate kan oplewer wat betref kwessies soos die opgradering van informele nedersettings, maatskaplike behuising én samewerking met die private sektor. “In die omstandighede kan die regering nie net die verbysterende behuisingsagterstand uitwis nie, daarom is dit belangrik dat ons ŉ omgewing vir die private sektor skep om hulle balansstate, vaardighede en doeltreffendheid tot voordeel van die armstes onder ons in te span,” het Mashaba gesê. Die stad beoog om in die 2019-’20-boekjaar meer as 2 000 HOP-huise te bou, 4 000 erwe met dienste te lewer en 10 informele nedersettings op te gradeer. Die uitbreiding van die eiendomsprogram in gebiede met bestaande behuisingstekorte gaan baie help om behuisingsagterstande in Johannesburg te laat krimp, het Mashaba gesê.